তবে মুসলিম ব্রাদারহুডের নেতৃত্বে সেনাশাসনবিরোধী আন্দোলনে এক নজির স্থাপন করেছে মিসরের জনগণ। মুহাম্মদ মুরসিকে ক্ষমতাচ্যুত করা হয় ৩ জুলাই। এরপর তাকে ক্ষমতায় ফিরিয়ে আনার দাবিতে ৪ জুলাই আন্দোলন শুরু হয়। ১৪ আগস্ট গণহত্যার আগ পর্যন্ত নাসের সিটির রাবা আল উদইয়া মসজিদ ও নাহদা স্কোয়ারে টানা অবস্থান করেন প্রেসিডেন্ট মুরসির সমর্থকেরা। তাহরির স্কোয়ারে ১৭ দিনের টানা আন্দোলনে মোবারকের পতন হয়েছিল। আর মুসলিম ব্রাদারহুড নির্বাচিত প্রেসিডেন্টকে ফিরিয়ে আনতে টানা ৪১ দিন রাজপথে অবস্থান করেছে। এরপর মিসরের রাজপথ প্রতিদিন রক্তাক্ত হচ্ছে। সহিংস আন্দোলন ছড়িয়ে পড়ছে দেশজুড়ে। তিন হাজারের বেশি মানুষ মারা যাওয়ার পরও মুসলিম ব্রাদারহুড বিক্ষোভ কর্মসূচি থেকে সরে আসেনি। বরং এসব বিক্ষোভে সাধারণ মানুষের উপস্থিতি আরো বাড়ছে। আন্দোলনে শুধু ব্রাদারহুডের সমর্থকেরা নন, অ্যান্টি ক্যু অ্যালায়েন্সে দেশের অপর প্রধান রাজনৈতিক শক্তি সালাফি গ্রুপগুলোও ব্রাদারহুডের সাথে যোগ দিয়েছে। জরুরি অবস্থা জারি ও কারফিউ ঘোষণার পরও এ আন্দোলনে সর্বস্তরের মানুষের অংশগ্রহণ প্রতিফলিত হচ্ছে। ব্রাদারহুডের নেতৃত্ব সর্বোচ্চ ত্যাগ স্বীকারের দৃষ্টান্ত স্থাপন করেছে। সেনাবিরোধী এ আন্দোলনে দলটির কারাবন্দী আধ্যাত্মিক নেতা মোহাম্মদ বদিইর ছেলে আম্মার বদি মারা গেছেন। গ্রেফতার করা হয়েছে মোহাম্মদ বদিইকে। অপর নেতা মুসলিম ব্রাদারহুডের সেক্রেটারি মুহাম্মদ বেলতাগির ১৭ বছরের মেয়ে আসমা বেলতাগি এবং কারাবন্দী ভাইস প্রেসিডেন্ট খাইরাত আল সাতিরের মেয়ে ও জামাই সেনা অভিযানে নিহত হয়েছেন। সরাসরি রাজপথের আন্দোলনে দলটির মধ্যম সারির আরো অনেক নেতা মারা গেছেন। স্বাভাবিকভাবে দলটির নেতাকর্মী ও সাধারণ মানুষের ওপর এ ধরনের আত্মত্যাগের বড় ধরনের প্রভাব পড়ছে। আন্দোলনকে আরো বেশি নৈতিক শক্তি জোগাচ্ছে। মুরসির পুনর্বহাল আন্দোলন আসলে সেনাশাসনবিরোধী আন্দোলনে রূপ নিয়েছে; কিন্তু এর পরও সেনাবাহিনী পিছু হটবে তারও কোনো সম্ভাবনা নেই; বরং আরো কঠোর মনোভাব দেখাচ্ছে।